ولاو الأطباء دابا مطالبين بكتابة الوصفات الطبية بخطأ مقروء، من بعد المصادقة على المرسوم رقم 225.21.2 الصادر ف17 يونيو 2021، المتعلق بمدونة أخلاقيات مهنة الطب، والقاضي بتعديل المادة 39 فيه. والغاية من هذ المرسوم الجديد هو تمكين المواطنين من المعلومة المتعلقة بالأدوية اللي خاص ياخدو، والمقدار ديالها، بشفافية وبوضوح، باش ماتبقاش لوردونونس حكر غير على مهنيي الصحة وصحاب الفارماسيان، خصوصا وأن خط أغلب الاطباء مخرمز وصعيب على الفهم. والمادة 39 كتقول “يجب على الطبيب أن يصف العلاج بالقدر الكافي من الوضوح وأن يحرره بخط مقروء وأن يحرص على أن يفهمه المريض ومحيطه وأن يتحرى تطبيقه بشكل جيد”. فتعليقو على المرسوم الجديد، قال بدر الدين الداسولي، رئيس النقابة الوطنية لأطباء القطاع الحر، أن هذي حاجة ماتستهلش تكتب كَاع، حيت الأغلبية ديال الأطباء ولاو يكتبو بالحاسوب، كيف كاينين حوايج مهمة كان خاصهم يهضرو عليها فإطار الاخلاقيات، مواضيع مهمة كثر من هذي. وتساءل الداسولي، فتصريحو ل”كود”، واش كاين شي معايير ديال تحسين الخط، حيت كاين اللي يقرا لوردونونس وكاين اللي تجيه واضحة، كيف كاين لي لا. وهذشي بالنسبة للداسولي كيدخل فمدونة المسؤولية الطبية اللي خاصها تصايب، وفيها ما للطبيب وما عليه تجاه المريض والمريض شنو هوما حقوقو وواجباتو حتى هو إزاء الطبيب، وخاص ورش كبير يكونو فيه قضاة ومحاميين وممثلين على المواطنين، “مايمكنش نكونو فتنا 50 عام على الاستقلال وباقي ماعندناش”، حسب تعبيرو. وبالنسبة للمواضيع المهمة اللي كان خاص مدونة الأخلاقيات تهتم بيها، كيخص الفورماسيون لبائعي الأدوية فالفارماسيانات، ويتم احترام الوصفة الطبية، ويتلقى حل لمشكل خروج 70 فالمية من الأدوية بدون وصفة طبية، ومعضلة التداوي الذاتي اللي كتقدر تخرج على صحة وسلامة المواطنين. وكيشوف الداسولي أن هذ المرسوم مضحك، وماكيعطي حتى قيمة مضافة بالنسبة للمواطن، حيت الأهم هي يكونو ضوابط لحماية صحة المواطنين، ماشي الخط. 
مرسوم كيلزم على الأطباء يكتبو ليزوردونونس بخط واضح.. الطبيب الداسولي لـ”كود”: هذ المرسوم مضحك.. والخط ماشي مهم وخاص التركيز على ضمان صحة وسلامة المواطنين